Benny Engelbrecht (S), 2022-09-08:
Tak for ordet.
Dansk økonomi er bomstærk.
Vores finansminister er nok for beskeden til at sige det selv, når han får ordet senere på dagen, så derfor må jeg jo sige det.
Så sandt som mit navn er Benny, viser finanslovsforslaget, at dansk økonomi er bomstærk.
Der er 3.868 sider i finanslovsforslaget – tabeller og paragraffer, som man kan bore sig så dybt ned i, at man aldrig nogen sinde kommer op til overfladen igen.
Og tro mig: Vi har været i gang i Finansudvalget.
Over 3 dage har vi haft den fornøjelse at have besøg af de fleste af regeringens ministre.
Her har vi gennemgået forslaget paragraf for paragraf, og der er da også allerede stillet 44 skriftlige spørgsmål på lovforslaget.
Aldrig før har der været flere folk i beskæftigelse.
Umiddelbart før coronakrisen mente nogle, at vi var tæt på arbejdsmarkedets kapacitetsgrænse.
Der er kommet over 163.000 flere i beskæftigelse siden da.
Mange af dem stod uden for arbejdsstyrken før det.
Antallet af langtidsledige er på det laveste niveau, der nogen sinde er registreret, og der har ikke på noget tidspunkt været færre kontanthjælpsmodtagere målt i statistikkens 15-årige levetid.
Og hvad endnu bedre er: Andelen af ikkevestlige indvandrere i kontanthjælpssystemet er faldet og er nu lavere, end den på noget tidspunkt var under VLAK-regeringen.
Så når der er nogle i dette Folketing, der siger, at det ikke kan betale sig at arbejde, så er der mindst 163.000 ekstra mennesker, der er kommet i arbejde, som beviser det modsatte.
Når man lytter til erhvervsorganisationer som Dansk Erhverv og Dansk Industri, hører man naturligvis meget om mangel på arbejdskraft.
Til trods for at der er over 100.000 flere mennesker i arbejdsstyrken i år, end der var ved udgangen af 2019, så er det ikke en udfordring, der kan negligeres.
Derfor tager regeringen og Socialdemokratiet gerne handsken op for at sikre flere og ikke mindst mere kvalificerede medarbejdere til virksomhederne.
Der er dog en sag, der her ligger mig meget på sinde, for fra faglige organisationers side, fra Ældre Sagens side og ikke mindst fra utrolig mange mennesker i deres bedste alder – jeg fristes faktisk til at sige: i vores bedste alder – peges der på, at arbejdsgivere ikke altid er villige til at ansætte de mere modne i ledige stillinger.
Jeg ved godt, at man ikke må tale om en dames alder, men jeg vil gøre en undtagelse med Irene, for hun har sagt, at jeg gerne må fortælle, at hun er 66 år.
Hun har for nylig fået nyt arbejde.
Hun kan egentlig gå på pension om 8 måneder, men det kommer ikke til at ske, for hun underviser nu ukrainske flygtninge i dansk og synes, at det er et drømmejob.
Inden Irene fik sit nuværende arbejde, oplevede hun dog noget ret unikt, for hun var så vant til at få afslag, når hun sendte ansøgninger, men på meget kort tid blev hun inviteret til samtale til hele fem andre jobs.
Og Irene selv er ikke i tvivl om, at det skyldes, at vi her i Folketinget har gjort det til et krav for offentlige arbejdsgivere, at de ikke længere må spørge til ansøgeres alder.
Irene og Poul er venner.
De bor godt nok i forskellige landsdele – hun bor i Nordjylland, han bor i Sønderjylland – men de spiller »Wordfeud« med hinanden og udveksler undervejs i spillet sådan lidt erfaringer fra deres arbejdsliv, et arbejdsliv, som ingen af dem i øvrigt forestiller sig skal slutte lige foreløbig.
Eller faktisk troede Poul for mange år siden, at han aldrig skulle arbejde længere, for efter en diskusprolaps fik han tilkendt førtidspension, men han gik hen og fik det bedre og valgte efter en del år at søge tilbage mod beskæftigelse via fleksjob.
Før sommer mistede den 64-årige Poul, som er it-specialist, dog sit arbejde.
Det var han ked af, og som han siger: Er man 64 år og arbejder med it, så kan man altså kun få arbejde via sit netværk –
det hjælper ikke noget at søge en opslået stillingen, for ingen privat virksomhed vil ansætte en 64-årig it-specialist.
Og derfor var glæden for Poul ekstra stor, da han for nylig kunne starte i et nyt job, og han er ovenikøbet klar til at skrue op for timeantallet.